*ΒΑΣΙΚΟΙ ΟΡΟΙ ΟΔΥΣΣΕΙΑΣ ΚΑΙ ΙΛΙΑΔΑΣ*

**Ανθρωποκεντρικός χαρακτήρας της Οδύσσειας- Διαχρονικότητα συμβόλου**  
Ανθρωποκεντρικό χαρακτηρίζεται  ένα έργο  που έχει κέντρο του τον άνθρωπο· δίνει δηλαδή έμφαση στις σωματικές και πνευματικές ικανότητές του και επιδοκιμάζει, θαυμάζει, νιώθει περήφανος για την ανθρώπινη ζωή και με τα βάσανα και τις χαρές της και για τον αγώνα για επιβίωση τηρώντας ηθικές και κοινωνικές αξίες. Έτσι, ο Οδυσσέας παρόλο που είναι γραφτό από τη μοίρα του να επιστρέψει στην Ιθάκη, παρόλο που οι θεοί έχουν αποφασίσει την επιστροφή του, παρόλο που η Αθηνά θα του συμπαραστέκεται από τώρα και στο εξής σε κάθε του βήμα, εμείς διαβάζουμε στους στίχους 226-228 της α” ραψ.: «πολύν καιρό ακόμη δεν θα μείνει εκείνος μακριά από την πατρίδα του·έστω κι αν τον κρατούν στα σίδερα, θα βρει τον τρόπο να γυρίσει, αυτός που είναι πολυμήχανος». Παρουσιάζεται λοιπόν η επιστροφή του Οδυσσέα κυρίως ως κατόρθωμα του ίδιου, ως σύμβολο του αγωνιζόμενου ανθρώπου

**Ηθογράφηση - Χαρακτηρισμός**

ηθογράφηση ενός προσώπου είναι η περιγραφή  και η αξιολόγηση του **χαρακτήρα** του με βάση α) όσα λέει, όσα κάνει  και όσα σκέφτεται το ίδιο, β) με βάση όσα λένε ή σκέφτονται οι άλλοι γι’ αυτό, γ) με βάση την άποψη του ποιητή γι’ αυτό . Αξιολογούμε τη δράση και τη συμπεριφορά των προσώπων (καλοί και ηθικοί ή άδικοι, ανήθικοι, γενναίοι/δειλοί, συμπονετικοί/άκαρδοι, σκληρόκαρδοι, ευγενικοί/αλαζόνες, κλπ)

**ΑΦΗΓΗΜΑΤΙΚΟΙ ΤΡΟΠΟΙ**

**Τριτοπρόσωπη και πρωτοπρόσωπη αφήγηση – μονόλογος**

Ο ποιητής άλλοτε αφηγείται ο ίδιος σε τρίτο πρόσωπο και άλλοτε οι ήρωές του σε πρώτο πρόσωπο· ζωντανεύουν έτσι οι ήρωες μπροστά μας με τον διάλογο ή με μονόλογο και δραματοποιούν την αφήγηση, σαν να δίνουν παράσταση.

Ο μονόλογος είναι ουσιαστικά διάλογος του ήρωα με τον εαυτό του σε κρίσιμες στιγμές της αφήγησης, όταν αντιμετωπίζει σοβαρά προβλήματα και αναζητεί μόνος τη λύση τους. Αποκαλύπτει έτσι τις σκέψεις και τα συναισθήματά του, και ο ακροατής κατανοεί καλύτερα τις ενέργειές του.

**ΕΚΦΡΑΣΤΙΚΑ ΜΕΣΑ- τρόποι:**

**Ειρωνεία**. Πιο απλά, ειρωνεία  έχουμε όταν ο αναγνώστης ή ο ακροατής ξέρει πιο πολλά από τους ήρωες.

**Επίθετα**  
Τα επίθετα είναι συχνά στα ομηρικά έπη και αποδίδουν ουσιαστικές ιδιότητες στα πρόσωπα και στα πράγματα που συνοδεύουν. Άλλοτε τονίζουν μια χαρακτηριστική τους ιδιότητα, είναι δηλαδή χαρακτηριστικά επίθετα, π.χ. «τον άντρα τον πολύτροπο», «ο ξακουστός Ορέστης» και άλλοτε προβάλλουν μια εικόνα τους, είναι δηλαδή περιγραφικά επίθετα, π.χ. «στις θολωτές σπηλιές», «την καλλιπλόκαμη νεράιδα».

**Τυπικά στοιχεία (φράσεις ή επίθετα): στοιχεία προφορικής σύνθεσης**  
Τυπικά λέγονται τα στοιχεία που επαναλαμβάνονται πανομοιότυπα ή ελαφρά παραλλαγμένα. Μπορεί να είναι συνδυασμοί επιθέτων και ουσιαστικών ή άλλες φράσεις (όπως «η Αθηνά τα μάτια λάμποντας», «και πέταξαν τα λόγια του σαν τα πουλιά») ή στίχοι ολόκληροι (όπως «Της αντιμίλησε ο Τηλέμαχος με φρόνηση και γνώση») ή θέματα – μοτίβα και σκηνές ολόκληρες, όπως η υποδοχή και η φιλοξενία του επισκέπτη.

**Παρομοιώσεις:**

**Απλές (**παρομοιάζονται δύο έννοιες) και

**Σύνθετες- διεξοδικές:** μια εικόνα παρομοιάζεται με μία άλλη

α. Τι παρομοιάζεται

β. με τι παρομοιάζεται

γ. ποιο είναι το κοινό τους στοιχείο

δ. ποιος ο ρόλος / λειτουργία της περιγραφής: συμπληρώνει, εμπλουτίζει, διευκρινίζει την περιγραφή

Ο ποιητής αντλεί το υλικό του από την πλούσια φύση και την κοινωνική ζωή, εκφράζοντας έτσι την αγάπη του και για τα δύο. Η λειτουργικότητα της παρομοίωσης είναι πολλαπλή: στολίζει και ενισχύει τη διήγηση, διασπώντας τη μονοτονία, ανακόπτει πρόσκαιρα τη δράση και ενδυναμώνει κατάλληλα την ψυχική διάθεση

**Εικόνες: οπτικές (κάτι που βλέπουμε), ακουστικές (τις ακούμε π.χ. ήχους), οσφρητικές (μυρίζουμε π.χ. φαγητά)**

**Μεταφορές**

**ΑΦΗΓΗΜΑΤΙΚΕΣ ΤΕΧΝΙΚΕΣ**

Χρονολογική, αναδρομική, Επιβράδυνση, επιτάχυνση, εγκιβωτισμός, in media res, κύκλος ή κυκλικό σχήμα

**Προοικονομία:**

Ο Ομηρος προετοιμάζει τους ακροατές για όσα θα ακολουθήσουν

***ΙΔΕΟΛΟΓΙΚΑ ΣΤΟΙΧΕΙΑ - Αξίες, αντιλήψεις, ιδανικά, στάσεις ζωής, ήθη και έθιμα, θεσμοί, θρησκεία, ηθική (π.χ. φιλοξενία, ικεσία, θεοί)***

**Ανθρωπομορφισμός των θεών**Θεϊκός ανθρωπομορφισμός σημαίνει ότι οι Έλληνες φαντάζονταν τους θεούς τους παρόμοιους με τους ανθρώπους. Αυτό δε σημαίνει μόνο ότι τους φαντάζονταν με ανθρώπινη μορφή, αλλά και ότι σκέφτονταν, αισθάνονταν, μιλούσαν και ενεργούσαν όπως οι άνθρωποι, σε ανώτερο όμως βαθμό· διαφορετική φαντάζονταν μόνο την τροφή τους και τους θεωρούσαν αθάνατους. Η κοινωνία τους ήταν αναπαράσταση της ανθρώπινης κοινωνίας της ομηρικής εποχής, που είχε χαρακτήρα πατριαρχικό.

**Επιφάνεια –  ενανθρώπιση -αθέατη θεϊκή βοήθεια**  
Οι θεοί επικοινωνούσαν με τους θνητούς παίρνοντας τη μορφή κάποιου συγκεκριμένου ανθρώπου, δηλαδή μεταμορφώνονταν· στην περίπτωση αυτή λέμε πως έχουμε ενανθρώπιση (μεταμόρφωση). Σπανιότερα παρουσιάζονταν με το πραγματικό τους  πρόσωπο, οπότε μιλούμε για θεϊκή επιφάνεια, για αυτοπρόσωπη δηλαδή εμφάνιση του θεού· συχνά όμως γίνεται λόγος και για αθέατη θεϊκή βοήθεια(ως θεϊκή φώτιση ή συμπαράσταση κ.τ.ό.).Παραδείγματα: Η εμφάνιση της Αθηνάς στον Τηλέμαχο ως Μέντη είναι ενανθρώπιση. Η αναχώρησή της, που γίνεται γρήγορα «σαν το πουλί πετώντας, ξέφυγε από το άνοιγμα της στέγης», δήλωσε δηλαδή ότι είναι θεά, είναι θεϊκή επιφάνεια.

**Άτη- Ύβρη – νέμεση – τίση**  
Άτη είναι η τύφλωση – σύγχυση του ανθρώπινου νου. Υβριστής γίνεται ο άνθρωπος που υπερβαίνει τα όριά του προσβάλλοντας-αδικώντας θεούς ή και ανθρώπους. Η υπέρβαση αυτή (η ύβρη) προκαλεί την οργή των θεών (τη νέμεση), και ακολουθεί η τιμωρία (η τίση).

**Υστεροφημία**

Είναι η φήμη που συνοδεύει το όνομα κάποιου ανθρώπου και μετά το θάνατό του. Αυτή η μεταθανάτια φήμη στην ομηρική εποχή θεωρείται σπουδαίο ιδανικό και οι άνθρωποι αγωνίζονται να την κατακτήσουν με πράξεις ηρωικές.

**Κοινωνική διαστρωμάτωση και πολιτική οργάνωση (βασιλείς, ευγενείς, αγρότες, δούλοι)**

**Υλικός πολιτισμός- πολιτισμικά στοιχεία: (κατασκευές και αντικείμενα: ρούχα, όπλα, σκεύη, κατοικίες)**

**Αναχρονισμός**  
Αναχρονισμός είναι η μεταφορά πολιτισμικών στοιχείων μιας εποχής σε άλλη (συνήθως προγενέστερη)· ο Όμηρος, π.χ., κάνει λόγο για σίδηρο, μέταλλο της Γεωμετρικής εποχής, το μεταφέρει όμως στη Μυκηναϊκή, όπου μάλλον χρησιμοποιούσαν τον χαλκό